Teltan pystytystä Ylimuonion Juhannusseurojen talkoissa vuonna 2005.
Taloyhtiön haravointitalkoot Keravalla vuonna 2008.
**Talkoot** eli talkootyö on perinteinen naapuriavun muoto, johon liittyy vahva yhteisöllisyyden tunne. Talkoissa autetaan esimerkiksi talon rakentamisessa (kattotalkoot, betonitalkoot) tai annetaan muuta työpanosta ilman korvausta. Talkoissa suorite on yleensä yksi kertaluonteinen kokonaisuus, kuten betonilattian valu tai pihan siivous. Kaupungistumisen myötä myös asunto-osakeyhtiöt ja vuokrakerrostalot järjestävät talkoita (kevättalkoot, syystalkoot). 

Talkoita voivat järjestää myös urheilu- tai harrastusseurat. Talkoilla on rakennettu esimerkiksi seurantaloja ja muita yhdistysten tarvitsemia rakennuksia ja rakennelmia. Talkootyö onkin monelle harrastusyhteisölle pääasiallinen rahoitusmuoto seuran talouden ylläpitämiseksi. Tällöin on kyse vastikkeellisesta talkootyöstä, mutta talkootyön tuloksesta ei makseta veroa, kun toiminta katsotaan yleishyödylliseksi toiminnaksi ja koska jäsenet antavat työpanoksen ilmaiseksi yhdistyksen hyväksi.

Talkootyö on usein ollut tapana palkita talon emännän tekemällä ruoalla. Suosittu talkooruoka on jonkintyyppinen keitto, sillä sitä on helppo valmistaa suurissa erissä isommallekin talkoojoukolle. Usein talkoissa tarjotaan myös olutta tai muita alkoholipitoisia juomia.*lähde?*

Talkootyöstä käytetään Pohjanmaalla nimitystä *kökkä*.

Talkookampanjoita
-----------------

Sotavuosina Suomessa järjestettiin laajoja talkoita Suomen Talkoot ry:n (1940–1941) ja Suurtalkoot ry:n (1942–1946) organisoimina. Lapsille ja nuorille oli oma Nuorten Talkoot ry (1941–1949).

Vuosina 2011 ja 2012 Suomessa osallistuttiin kansainvälisiin siivoustalkoisiin, jotka ovat osa Let’s do it! -liikettä. Vuoden 2012 talkoot olivat Suomessa nimeltään *Talkoillaan – Suomi puhtaaksi!*

Katso myös
----------

* Neljän tähden talkoot

Lähteet
-------

1. ↑  Pukkila, Hanna: *Tehdään yhdessä: opas onnistuneisiin talkoisiin*, s. 9. Helsinki: Helmi Kustannus, 2007. ISBN 978-951-556-123-7.
2. ↑  Kestilä, Jukka: *Kaikula : talkoilla tehty : Raholan Pyrkivän Kesäkotisäätiön kesänviettopaikka*. Tampere: Kaikula-säätiö, 2008. ISBN 978-952-92-3833-0.
3. ↑  Talkootyön verotus (Syventävät vero-ohjeet)  12.10.2005. Verohallinto. Viitattu 24.1.2013.
4. ↑  Pukkila 2007
5. ↑  Nivalalaisia murresanoja osa I-K (Nivala-seuran kokoelmista) *KirjastoVirma-sivusto*.  Arkistoitu 4.3.2016.  (suomeksi)
6. ↑  Suomen Talkoot ry:n ja Suurtalkoot ry:n toimintavuodet,lähde: Kansalliskirjasto (Arkistoitu – Internet Archive)
7. ↑  Talkoillaan – Suomi puhtaaksi! *talkoot.suomipuhtaaksi.fi*.  Arkistoitu 22.4.2012. Viitattu 16.5.2012.

Kirjallisuutta
--------------

* Ojanperä, Ritva: Yleishyödyllisyyden käsite verotuksessa (vero-oikeuden pro gradu -tutkielma)  2008. Tampere:  R. Ojanperä. Viitattu 21.3.2012. [vanhentunut linkki]
* "Nuorten talkoot: isänmaallinen työvelvollisuus", *Sodan kasvattamat*, s. 266-292. luvun kirjoittajat Jenni Kirves ja Sari Näre. Helsinki: WSOY, 2010. ISBN 978-951-0-36733-9.

Aiheesta muualla
----------------

* Kuvia tai muita tiedostoja aiheesta **Talkoot** Wikimedia Commonsissa

* Talkootyö ei voi olla palkkatyötä (Taloushallintopäivillä pohdittiin yleishyödyllisten yhteisöjen verotusta, Liikunnan ja urheilun maailma 14/2005)